Diari Oficial de la Generalitat Valenciana


Sumari del DOGV 8890, del 25-08-2020 (2020/6742)

RESOLUCIÓ d'11 de juny de 2020, de la Direcció General d'Indústria, Energia i Mines, per la qual s'atorguen a Red Eléctrica de España, SA Unipersonal, autorització administrativa prèvia i autorització administrativa de construcció de les instal·lacions de transport secundari de la nova subestació transformadora de 220/132 kV, denominada ST Castalla, a situar en el terme municipal de Castalla; es declara, en concret, la utilitat pública d'aquestes instal·lacions, i es deixa sense efecte la Resolució de 18 de gener de 2012, de la llavors Direcció General d'Energia, corresponent a l'expedient ATASCT/2009/503/03. Expedient de referència ATASCT/2017/102/03.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8890

Data del DOGV
:   25-08-2020

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2020/6742


Data del document
:   11-06-2020

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball

RESOLUCIÓ d'11 de juny de 2020, de la Direcció General d'Indústria, Energia i Mines, per la qual s'atorguen a Red Eléctrica de España, SA Unipersonal, autorització administrativa prèvia i autorització administrativa de construcció de les instal·lacions de transport secundari de la nova subestació transformadora de 220/132 kV, denominada ST Castalla, a situar en el terme municipal de Castalla; es declara, en concret, la utilitat pública d'aquestes instal·lacions, i es deixa sense efecte la Resolució de 18 de gener de 2012, de la llavors Direcció General d'Energia, corresponent a l'expedient ATASCT/2009/503/03. Expedient de referència ATASCT/2017/102/03. [2020/6742]  
Antecedents  
Amb data 27 de desembre de 2017, Red Eléctrica de España, SA Unipersonal, a través de representant degudament acreditat, va presentar davant el Servei Territorial d'Indústria i Energia d'Alacant (d'ara en avant STIEA), imprés normalitzat en què sol·licita:  
- autorització administrativa prèvia de nova subestació de transport (220 kV) denominada ST Castalla a situar en el terme municipal de Castalla (Alacant),  
- autorització administrativa de construcció de la referida subestació (anteriorment denominada aprovació del projecte tècnic d'execució),  
  
- i declaració d'utilitat pública, en concret, de la instal·lació.  
A l'escrit de presentació d'aquestes peticions es va acompanyar la documentació següent:  
- projecte tècnic, de data 22 de desembre de 2017, per a l'execució de la instal·lació esmentada, signat per persona tècnica titulada competent juntament amb declaració responsable d'aquesta conforme a la Resolució, de 22 d'octubre de 2010, de la Direcció General d'Energia,  
  
- declaració responsable de la persona tècnica competent projectista, acreditativa del compliment de la normativa aplicable al projecte segons estableix l'article 53.1.b de la Llei 24/2013, de 26 de desembre, del sector elèctric.  
- separates per a l'obtenció dels condicionats tècnics, per a ser remesa als ajuntaments, i a la resta de les administracions públiques, organismes i, si escau, empreses de serveis públics o d'interés general afectats per la instal·lació, i  
- document ambiental, a fi de ser remés a la Direcció General de Medi Natural i d'Avaluació Ambiental, en què compleix l'informe d'abast, de data 12 de maig de 2016, emés per l'òrgan esmentat, per a l'obtenció del corresponent pronunciament ambiental.  
  
Consta en l'expedient, l'acreditació en data 15 de febrer de 2018, de l'abonament de les taxes administratives associades al tràmit instat.  
El procediment administratiu corresponent a aquestes sol·licituds ha sigut tramitat amb l'expedient de referència ATASCT/2017/102/03, incoat a aquest efecte pel Servei Territorial d'Indústria i Energia d'Alacant.  
Consta com a antecedent més directe relacionat amb les instal·lacions de transport objecte de la present autorització:  
- Resolució de 18 de gener de 2012, de la llavors Direcció General d'Energia, per la qual s'atorga a Red Eléctrica de España, SAU, autorització administrativa per a la nova subestació transformadora de 220/132/20 kV denominada ST Castalla, en la part corresponent a la xarxa de transport d'energia elèctrica, situada en el terme municipal de Castalla, província d'Alacant, s'aprova el projecte tècnic d'execució i es declara, en concret la seua utilitat pública, publicada en el DOGV núm. 6765 / 02.05.2012. (Expedient ATASCT/2009/503/03).  
Com antecedents del parc de distribució de la subestació a la qual pertanyen les instal·lacions de transport objecte de la present resolució, consten els actes administratius següents:  
- Resolució, de 18 de gener de 2012, de la Direcció General d'Energia, per la qual s'atorga a Iberdrola Distribución Eléctrica, SA Unipersonal, autorització administrativa per a la nova subestació transformadora de 220/132/20 kV denominada ST Castalla, en la part corresponent a la xarxa de distribució d'energia elèctrica, situada en el terme municipal de Castalla, s'aprova el projecte tècnic d'execució i es declara, en concret la seua utilitat pública, publicada en el DOGV núm. 6765 / 02.05.2012. (Expedient ATASCT/2010/27/03).  
- Resolució, de 12 de setembre de 2016, de la Direcció General d'Indústria i Energia, per la qual es modifica la Resolució de 18 de gener de 2012, de la Direcció General d'Energia, per la qual s'atorga a Iberdrola Distribución Eléctrica, SA Unipersonal, autorització administrativa per a la nova subestació transformadora de 220/132/20 kV denominada ST Castalla, en la part corresponent a la xarxa de distribució d'energia elèctrica, situada en el terme municipal de Castalla, s'aprova el projecte tècnic d'execució i es declara, en concret la seua utilitat pública, ATASCT/2010/27/03, per modificació de les instal·lacions a 132/20 kV i canvi de denominació de la subestació a ST Bastá, atorgant autorització administrativa prèvia a la referida instal·lació modificada, autorització administrativa de construcció del seu projecte tècnic d'execució i es declara, en concret, la utilitat pública de la instal·lació referida, publicada en el DOGV núm. 7904 / 26.10.2016. (Expedient ATRCCT/2016/53/03).  
D'altra banda, consta com a antecedent rellevant i vinculat estretament a la subestació ST Castalla 220/132/20 kV, autoritzada per la referida resolució de 18 de gener de 2012:  
- Resolució, de 23 de novembre de 2015, de la Direcció General d'Indústria i Energia, per la qual s'atorga autorització administrativa per a la construcció de la instal·lació de la Xarxa de Transport Secundari denominada, línia elèctrica aèria/subterrània (cable) de tensió nominal 220 kV d'entrada/eixida en la ST Castalla 220/132/20 kV des de la línia 220 kV Beneixama - Novelda, titularitat de Red Eléctrica de España, SA Unipersonal, situada en el terme municipal de Castalla, s'aprova el projecte tècnic d'execució, i es declara, en concret, la utilitat pública de la instal·lació, publicada en el DOGV núm. 7702 / 21.01.2016. (Expedient ATLINE/2010/376/03).  
Aquesta autorització va incloure, d'acord amb el document de «Planificació rnergètica. Pla de desenvolupament de la xarxa de transport d'energia elèctrica 2015-2020» (aprovat pel Consell de Ministres el 16.10.2016), una configuració mixta, aèria-subterrània, d'aquesta línia elèctrica, amb un tram de 1.200 m de cable que discorria per terreny rústic (sòl rural), el cost del qual, molt superior a l'aeri, no podia ser retribuït com a tal pel Sistema Elèctric, perquè d'acord amb els criteris de l'art. 5.1 del Reial decret 1047/2013 «perquè una línia de transport siga retribuïda com a soterrada haurà de discórrer per sòl urbanitzat».   
  
Tant aquesta situació d'inviabilitat econòmica d'execució que suposava per a Red Eléctrica de España, SAU, entrar amb una línia subterrània fins a la subestació de transport (Expedient ATASCT/2009/503/03) autoritzada per la Resolució de la Direcció General d'Energia, de 18 de gener de 2012, com la inviabilitat de fer-ho en aeri per la conurbació existent en el seu entorn, va portar a desdoblar la subestació esmentada en dues instal·lacions, deixant la part de distribució 132/20 kV en la ubicació inicial (que passa a denominar-se subestació ST Bastà) connectada a la línia de 132 kV Ibi - Villena, i desplaçant la part de transport 220 kV, juntament amb la transformació a 132 kV per a injectar a la línia esmentada, a la nova subestació ST Castalla objecte de la present resolució. Tot això va estar expressament recollit i es va emetre informe favorable el 12 de juliol de 2018, per la Direcció General de Política Energètica i Mines del Ministeri per a la Transició Ecològica, informe de caràcter preceptiu i vinculant conforme l'art. 35.2 de la Llei 24/2013, de 26 de desembre, del sector elèctric.  
En consideració d'aquests condicionants, la nova ubicació de la subestació es va projectar situada en l'entorn de la traça aèria de la línia autoritzada (Expedient ATLINE/2010/376/03) per l'esmentada Resolució de 23 de novembre de 2015, de la Direcció General d'Indústria i Energia, en atenció principalment a criteris ambientals (avaluats en els pronunciaments ambientals), i de compatibilitat amb la presència de les edificacions existents disperses de la zona. Com a conseqüència del referit canvi d'emplaçament de la subestació, i de l'eliminació completa del tram soterrat, està actualment en tràmit una modificació d'aquesta línia (Expedient ATLIRE/2017/128/03) que afectarà la referida resolució. Concretament, es mantindrà únicament el tram autoritzat comprés des del nou suport denominat núm.34-Bis, a col·locar en l'obertura entre els suports núm. 34 i núm. 35 de l'actual línia Beneixama - Novelda, fins al suport número 4 de la línia autoritzada en l'expedient ATLINE/2010/376/03 per la Resolució de 23 de novembre de 2015, de la Direcció General d'Indústria i Energia, des del qual s'executarà un nou tram de línia, d'aproximadament 368,12 m, fins al pòrtic de la subestació ST Castalla objecte de la present resolució.  
  
Ha d'afegir-se que la modificació de la línia esmentada (tramitat en l'expedient administratiu ATLIRE/2017/128/03) ha sigut avaluat ambientalment de manera favorable en conjunt amb la resta d'infraestructures de la subestació, i disposa d'informe d'impacte ambiental, de data 22 de març de 2019, dictat per la Direcció General de Medi Natural i Avaluació Ambiental.  
Així doncs, la línia d'entrada-eixida en la ST Castalla des de la L/Beneixama-Novelda 220 kV, considerada en el seu conjunt (part autoritzada i tram modificat a autoritzar), tindrà una longitud total prevista de 1.755 m, en traçat aeri de doble circuit dúplex, molt inferior als 6.579 m (4.279 m en aeri i 2.300 m en subterrani, dels quals, com s'ha indicat, 1.200 m discorrien per sòl rural) autoritzats per la Resolució de 23 de novembre de 2015, de la Direcció General d'Indústria i Energia, en aprofitar-se l'actual línia 132 kV Ibi - Villena en la qual s'injectarà des de la xarxa de transport el suport requerit per la xarxa de distribució de la zona, tal com es recull com a motivació de la infraestructura objecte d'aquesta resolució (i dels expedients ATLINE/2010/376/03 i ATLIRE/2017/128/03) la vigent «Planificació energètica. Pla de desenvolupament de la xarxa de transport d'energia elèctrica 2015-2020», en el seu annex I.1 (pàgines 24 i 46), accessible en https://energia.gob.es/planificacion/planificacionelectricidadygas/desarrollo2015-2020/documents/planificaci%C3 %B3n%202015\_2020 %20 %202016\_11\_28 %20VPublicaci%C3 %B3n.pdf.  
Queden així recollits els antecedents més rellevants que són causa i motiven les raons del canvi d'emplaçament de la subestació objecte de la present resolució.  
En virtut de la seua condició de transportista únic, derivada de l'article 34.2 de la Llei 24/2013, de 26 de desembre, del Sector Elèctric, així com de l'habilitació expressa per a realitzar, en tot cas, l'activitat de transport d'energia elèctrica continguda en l'article 4.2 de l'esmentat Reial decret 1955/2000, d'1 de desembre, és procedent considerar que Red Eléctrica de España, SA Unipersonal, disposa de la capacitat exigible per a promoure el present projecte.  
La sol·licitud d'autorització administrativa ha sigut objecte d'informació pública als efectes previstos en l'article 9 del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, i en l'article 144 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, durant el termini de vint dies en:  
- el Diari Oficial de la Generalitat Valenciana, del 22 de maig de 2018 (DOGV 8300)  
- el Butlletí Oficial de la Província d'Alacant, del 14 de maig de 2018 (BOPA 90)  
- el diari de premsa Información, edició d'Alacant, de 16 de maig de 2018.  
Amb la mateixa finalitat i termini, el Servei Territorial d'Indústria i Energia d'Alacant va remetre a l'Ajuntament de Castalla, per a la seua exposició en el tauler d'anuncis, la sol·licitud de reconeixement, en concret, d'utilitat pública de la instal·lació, juntament amb la relació concreta i individualitzada dels béns i drets afectats pel procediment d'expropiació forçosa del ple domini o per a la imposició de servitud de pas d'energia elèctrica, i li va requerir que, una vegada finalitzat el període de publicitat, li remetera diligència acreditativa de l'exposició, la qual consta en l'expedient.  
  
El projecte, així mateix, ha sigut exposat per a consulta pública en la següent adreça electrònica www.indi.gva.es/web/energia/inicio, en castellà i www.indi.gva.es/va/web/energia/inicio, en valencià, en l'apartat «Informació pública».  
Conforme al procediment reglamentàriament establit, a fi que en el termini de vint dies presentaren la seua conformitat o oposició a l'autorització sol·licitada i emeteren, si procedia, els oportuns condicionats tècnics al projecte tècnic de la instal·lació, es va remetre separata d'aquest, a les següents administracions, organismes i empreses de servei públic o d'interés general, els béns o els drets dels quals a càrrec seu, puguen ser afectats per aquesta, amb el resultat que, en síntesi, es detalla:  
- Servei Territorial d'Urbanisme. En el seu escrit de data 9 de juliol de 2018, s'informa que es requerirà la tramitació i aprovació prèvia del pertinent Pla especial en els termes previstos en els articles 43 i 199.5 de la Llei 5/2014 esmentada.  
Traslladat l'escrit al peticionari, aquest mitjançant escrit de data 6 de novembre 2018, manifesta en relació amb la necessitat de tramitar un pla especial, que aquest precepte és aplicable per a aquelles actuacions promogudes per les administracions públiques, tal com consta en l'apartat 5é de l'article 199 de la Llei 5/2014; que el present projecte, no es troba sotmés al control preventiu municipal, conforme al que s'assenyala en la Llei 16/2003, de 17 de desembre, de mesures fiscals, de gestió administrativa i financera, i d'organització de la Generalitat Valenciana, modificada per la Llei 16/2008, de 22 de desembre; i que l'informe emés pel Servei Territorial d'Urbanisme no assenyala cap interferència i/o incompatibilitat amb el planejament urbanístic. Acompanya adjunt a l'escrit esmentat, certificat de viabilitat urbanística de la nova ST Castalla, situada en el polígon 1, parcel·la 199, de data 10 de març de 2017, en el qual es conclou, que l'activitat projectada és compatible amb la normativa i el planejament urbanístic municipal, emés per l'Ajuntament de Castalla.  
A la vista de l'informe municipal esmentat, i després de l'anàlisi jurídica dels articles 199 i 201 de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana, el Servei Territorial d'Urbanisme, mitjançant informe de data 20 de setembre de 2019, conclou que no és procedent emetre informe en relació amb les obres objecte d'aquesta autorització.  
- Diputació Provincial d'Alacant. Àrea d'infraestructures. Mitjançant escrit de data 2 de maig de 2018, manifesten no ser titulars de la carretera o camí al qual es fa referència en la sol·licitud, es trasllada la sol·licitud a la Conselleria d'Habitatge, Obres Públiques i Vertebració del Territori, per ser els gestors de la infraestructura viària.  
  
- Servei Territorial d'Obres Públiques. Després d'aportar un «Estudi d'accés de la nova subestació ST Castalla a la carretera CV-811», mitjançant escrit de data 2 de novembre de 2018, el servei esmentat informa favorablement sobre el nou accés i indica que disposa de resolució d'autorització de data 2 de novembre de 2018, corresponent a l'expedient 2018/19.  
Conforme al que es preveu en l'article 75.1 de la L ey 16/2003, de 17 de desembre, de mesures fiscals, de gestió administrativa i financera, i d'organització de la Generalitat Valenciana i l'article 72 de la Llei 16/2008, de 22 de desembre, en el si del procediment d'autorització administrativa regulat pel Decret 88/2005, de 29 d'abril, el Servei Territorial d'Indústria i Energia d'Alacant, va sol·licitar a l'Ajuntament de Castalla, com a autoritat urbanística municipal competent, en el mateix ofici de 17 d'abril de 2018 en què requeria conformitat o oposició al projecte i condicionat tècnic, que evacuara informe sobre l'adaptació del projecte de la nova subestació al planejament urbanístic que resulte d'aplicació, advertint que, de conformitat amb el que disposa el referit article, disposava del termini d'un (1) mes per a l'emissió de l'informe esmentat, passat el qual s'entendria evacuat en sentit favorable. En resposta l'Ajuntament de Castalla, mitjançant escrit de data 2 de maig de 2018, va informar que «no existeix cap inconvenient en la instal·lació de la ST, sempre que s'obtinguen les corresponents autoritzacions». Traslladat l'escrit al peticionari, aquest va manifestar la seua conformitat.  
Quant a les al·legacions presentades, consta en el procediment la personació d'un únic al·legant, la mercantil Mula & Tarancón Explotaciones Agrícolas, SL, titular dels béns i drets afectats (en ple domini) pel projecte d'instal·lació, segons es va identificar en els anuncis d'informació pública, concretament de la parcel·la 199, del polígon 1, del terme de Castalla, referència cadastral 71826H436130987742LT, amb ús de «fruiters de regadiu». En síntesi, per mitjà de les al·legacions per ell presentades sol·licita:  
- la nul·litat del procediment d'expropiació, pel fet que no ha sigut atorgada per l'òrgan competent la declaració, en concret, d'utilitat pública de la instal·lació, no ha sigut publicada la seua resolució, ni ha sigut notificada als afectats;  
- la nul·litat del procediment d'autorització per no haver sigut sotmés el projecte al procediment ordinari d'avaluació d'impacte ambiental;  
- i finalment, proposta del canvi d'ubicació de la subestació de la parcel·la 199 a la parcel·la 202, de la qual manifesta també ser titular, a causa dels perjudicis econòmics i a la major indemnització que provocaria la ubicació seleccionada, ja que es tracta d'una parcel·la agrícola amb plantació d'olivar superintensiu, en la qual, a més, està projectada la construcció d'una nau agrícola per a l'activitat d'almàssera de producció d'oli d'oliva, aporta:  
· Certificat, expedit pel secretari de l'Ajuntament de Castalla el 19.11.2013, de compatibilitat urbanística de la parcel·la 199 per a l'activitat esmentada.  
· Sol·licitud de llicència d'obres per a la construcció de nau agrícola en la parcel·la 199,  
· Sol·licitud de llicència ambiental per a una nau agrícola destinada a ús agrícola i producció d'oli,  
· Autoliquidacions de taxes administratives per a les citades sol·licituds.  
· Informe, de data 23 de maig de 2018, emés per enginyer tècnic industrial, a petició de l'al·legant, en el qual es justifica el trasllat de la ubicació de la subestació a la parcel·la confrontant 202, en tindre les mateixes característiques que la parcel·la 199, però no estar afectada aquella per cultius d'olivar superintensiu en producció i edificació agrícola en projecte.  
Respecte a aquesta documentació aportada per l'al·legant, cal indicar, que si bé aquest manifesta disposar de llicència d'obres, no constava en els documents indicats acreditació d'això.  
Traslladades les al·legacions a l'empresa peticionària, en síntesi, ha informat el següent:  
- Que no és procedent la nul·litat del procediment d'expropiació, atés que aquest no s'ha iniciat com tampoc s'ha resolt la declaració d'utilitat pública en concret de la instal·lació interessada que ha de precedir al d'expropiació, si és que aquesta fora necessària.  
A la vista d'aquesta al·legació i la seua resposta, ha de rebutjar-se la primera perquè els procediments no són objecte de nul·litat, sinó els actes administratius, expressos o presumptes, en què aquells acaben, i atés que no s'ha dictat cap acte, en estar en fase d'instrucció i ordenació i no haver-se substanciat el procediment, no és possible la nul·litat d'un acte inexistent. A més, quant a l'expropiació forçosa, el procediment per a portar a terme aquesta si més no s'ha iniciat per no poder instar-se mentre no haja sigut resolt el procediment de declaració d'utilitat pública de la instal·lació concreta, la qual cosa és precisament objecte de la present resolució.  
- Que no és procedent la nul·litat del procediment d'autorització, perquè el projecte s'ha sotmés al procediment simplificat d'avaluació ambiental, de conformitat amb la Llei 21/2013, de 9 de desembre, d'avaluació ambiental;  
A la vista d'aquesta al·legació i la seua resposta, pertoca desestimar-la perquè el projecte ha sigut sotmés a avaluació i pronunciament ambiental favorable, tal com queda recollit en l'informe d'impacte ambiental, de data 22 de març de 2019, (expedient 113/4522-MPR), de la Direcció General de Medi Natural i d'Avaluació Ambiental, i en la declaració d'impacte ambiental del projecte de línia elèctrica de 220 kV emesa per la Resolució de 31 de gener de 2012, del director general d'Avaluació Ambiental i Territorial, a la qual aquell fa remissió.  
  
- Finalment, respecte al canvi d'ubicació de la subestació, manifesta la peticionària que el projecte va ser objecte d'estudi previ d'alternatives d'ubicació, i l'emplaçament projectat va obtindre valoració favorable per part de la Direcció General de Medi Natural i d'Avaluació Ambiental, tal com consta en l?«Informe sobre el canvi d'abast tècnic del projecte de subestació elèctrica a Castalla i les seues línies de connexió», de data 12 de maig de 2016.  
  
A la vista d'aquesta resposta per part de la peticionària a l'al·legació que feia l'afectat en què oferia una parcel·la de la seua propietat confrontant amb la parcel·la on es projectava la subestació, i afirmava que era possible reubicar la instal·lació, aquest centre directiu va considerar necessari estudiar la proposta, i va requerir a l'empresa elèctrica un estudi motivat de la viabilitat o inviabilitat de l'alternativa plantejada per l'al·legant sobre la base dels criteris d'eficiència energètica, tecnològics o mediambientals recollits en l'article 54 de la Llei 24/2013, de 26 de desembre, del sector elèctric (LSE), i la seua comparativa amb la ubicació projectada, així com d'altres possibles alternatives dins de les parcel·les de titularitat de l'al·legant que pogueren minimitzar les afeccions (dins de la mateixa parcel·la núm. 199 i/o de la parcel·la núm. 202 proposada per l'al·legant).  
En resposta al requeriment, en data 21 d'agost de 2019, l'empresa peticionària va presentar escrit en el qual indicava el següent:  
- La possibilitat d'implantar la subestació en la parcel·la núm. 202 ja es va analitzar inicialment durant la fase d'implantació d'aquest projecte, i va quedar descartada per la seua inviabilitat, atés que aplicant la separació requerida a la carretera CV-811, la plataforma de la subestació no cap enterament dins de la parcel·la núm. 202 i envaeix la parcel·la núm. 201, que és d'un altre propietari diferent de l'al·legant que quedaria afectat en 2.789,03 m².  
- Aquesta ubicació no deixaria espai a futures ampliacions de la subestació ni la connexió a aquesta de noves línies elèctriques que foren necessàries.  
L'empresa peticionària també indicava que les al·legacions del propietari no desvirtuen ni fa inviable la declaració d'utilitat pública en concret que es tramita en el si de l'expedient ATASCT/2017/102/03 per a la ST Castalla en la parcel·la 199 del polígon 1 del terme municipal de Castalla, ni s'acredita la concurrència de les limitacions a la constitució de servitud de pas establides en la Llei 24/2013, de 26 de desembre, del sector elèctric, per la qual cosa sol·licitava la continuïtat dels tràmits tendents a l'emissió de les autoritzacions sol·licitades.  
  
Posteriorment, i com a continuació de l'anterior escrit de 21 d'agost de 2019, el 7 d'octubre següent, REE va informar aquest centre directiu que havia tingut accés a les dimensions i ubicació pretesa pel compareixent per a aquesta nau agrícola a través de la documentació que aquest li havia facilitat, i conforme a aquesta la ubicació de la subestació i el projecte de la citada construcció agrícola coincideixen en part, i proposa dos possibles escenaris:  
- En un d'ells es preveu el desplaçament de la subestació dins de la parcel·la 199, tenint en compte també l'efecte i influència admissibles en les connexions d'entrada i eixida des de les línies de transport (220 kV, Beneixama - Novelda) i distribució (132 kV, Ibi - Villena) per a la seua integració en el sistema elèctric general, però així i tot es requereix el desplaçament de la nau agrícola dins de la parcel·la 199.  
  
- En l'altre es manté la subestació en la ubicació projectada, i es desplaça el projecte de la nau agrícola, atés que en l'altra alternativa també cal desplaçar-la.  
D'altra banda, i atés que d'acord amb les al·legacions presentades pel titular de la parcel·la aquest manifestava posseir llicència d'obres per a la construcció de la nau, cosa que no es deduïa de la documentació aportada, la Subdirecció General d'Energia i Mines, adscrita a aquesta direcció general, va sol·licitar a l'Ajuntament de Castalla que aclarira aquest aspecte, i es va rebre informe d'aquest el 27 de novembre de 2019, en el qual es recollia que:  
- En data 25 de juliol de 2017 es va sol·licitar llicència d'obres per a la construcció de nau agrícola i obtenció d'oli d'oliva en la parcel·la 199 del polígon 1, que en data 4 de juny de 2018 es va emetre informe desfavorable per part de la Conselleria d'Agricultura, Medi ambient, Canvi Climàtic i Desenvolupament Sostenible, per la qual cosa el 22 de gener de 2019, es va procedir a denegar la llicència, l'interessat va presentar recurs de reposició, que va rebre de nou informe desfavorable de l'esmentada conselleria el 28 d'agost de 2019.  
- En data 8 de febrer de 2018 es va presentar sol·licitud de llicència ambiental per a la nau esmentada.  
- L'al·legant no disposa de llicència d'obres ni llicència d'obertura per a l'activitat.  
A la vista del pronunciament municipal, i conforme a l'article 82 de la Llei 39/2015, d'1 d'octubre, del procediment administratiu comú de les administracions públiques, es van remetre els nous documents que consten en l'expedient tant a REE com a la mercantil Mula & Tarancón Explotaciones Agrícolas, SL.  
El passat 14 de gener de 2020 l'al·legant va remetre resposta en la qual, en resum, indica el següent:  
- Continua afirmant que disposa de llicència d'obres per a la construcció d'una nau industrial (a la qual també denomina nau agrícola i almàssera per a l'obtenció d'oli d'oliva), sobre la base de l'informe favorable dels serveis tècnics municipals, de data 24 d'octubre de 2013. Indica que s'acompanya com a documents 1 i 2 certificació expedida pel secretari de l'ajuntament de Castalla amb el vistiplau de l'alcaldia de data 19 de novembre de 2013 que ho acredita.  
- Respecte a les alternatives presentades per REE per a la reubicació, tant de la nau com de la subestació dins de la parcel·la 199, continua al·legant que les opcions són reubicar la subestació en les altres parcel·les diferents d'aquestes proposades per ell. Així proposa:  
· De manera principal, i ex novo al procediment, una nova ubicació en la parcel·la de referència cadastral 64025X240020646222LV (de 2.200.118 m²), concretament en la subparcel·la ac (de 154.695 m²), emplaçament que diu que li va ser també ja oferit a l'empresa elèctrica per la seua millor aptitud atesa la menor distància a la línia de 220 kV Beneixama - Novelda a la qual ha de connectar-se la subestació, i a tindre menor valor agrícola.  
· I de manera subsidiària, la ubicació, ja manifestada en les seues anteriors al·legacions, en les parcel·les núm. 202 (de la seua propietat, i núm. 201 (propietat d'un altre titular no afectat prèviament, i que per això no ha comparegut en el procediment), més aptes per ser de secà (i per això menys onerosa a efectes indemnitzatoris) enfront de la núm. 199, amb plantació de fruiteres (olivars) de regadiu superintensiu, en la qual es pretén construir la ST Castalla.  
Al·lega, a més, que com no s'ha realitzat l'avaluació d'impacte ambiental de la ubicació sol·licitada, res obstaria en aquest sentit que es procedira a aquesta avaluació en l'emplaçament proposat, cosa que tanmateix, cal aclarir ja, és incorrecta, ja que el projecte tramitat en la parcel·la núm. 199, sí que ha sigut objecte d'avaluació d'impacte ambiental, i amb pronunciament favorable, com s'ha recollit supra.  
  
D'altra banda, REE va presentar al·legacions el 23 de gener de 2020 en què indica que:  
- El Reial decret 1955/2000 estableix que les limitacions a la constitució de servitud de pas operaran quan, al temps d'iniciar-se l'expedient de sol·licitud de declaració d'utilitat pública ja existisquen els edificis i altres elements sobre els quals s'estableixen les limitacions, circumstància que pot extrapolar-se al cas que ens ocupa, atés que la nau agrícola que motivaria el desplaçament de la subestació no està construïda actualment.  
- El sol·licitant del desplaçament de la subestació no compta al dia de hui amb un dret patrimonialitzat del qual es desprenga la necessitat de desplaçar la ST Castalla.  
- Amb independència de l'anterior, es ratifica en l'estudi d'alternatives proposades que permetrien la compatibilització de la subestació elèctrica amb la nau agrícola.  
Atés que l'al·legant al·ludia a una sèrie de documents (un total d'11) en el cos del seu escrit de resposta al tràmit d'audiència presentat en el 14 de gener de 2020, i que el document adjunt que els havia de contindre era el mateix que la resposta, es va procedir a requerir-li que esmenara l'error, tot això amb la finalitat de poder valorar de manera completa el que havia manifestat en l'essencial tràmit d'audiència; aquest el va aportar el passat 26 de maig de 2020.  
  
No obstant això, de forma, cal dir-ho, inopinada, l'al·legant no procedeix només a esmenar l'error que va cometre, sinó que aporta un document (el núm. 2) que a data 14 de gener de 2020, ni tan sols existia, perquè va ser emés per l'Ajuntament de Castalla en data posterior: el 25 de febrer de 2020. Aquest document es refereix a la resolució de la concessió de llicència d'obres per a la construcció d'una nau agrícola i obtenció d'oli d'oliva (sense envasament) en la parcel·la 199, polígon 1, llicència que conforme al seu contingut s'atorga per haver-se modificat la sol·licitud i el projecte inicial (en haver-se denegat la sol·licitud de llicència municipal d'obres per la Junta de Govern Local el 22 de gener de 2019, previ informe vinculant desfavorable de la conselleria competent en agricultura de data 04.06.2018). La llicència municipal atorgada està condicionada a l'obtenció de:  
· informe favorable d'agricultura,  
· autorització d'accés a la carretera, i,  
· llicència ambiental, la qual segons la mateixa resolució municipal haurà de ser atorgada, després d'una tramitació conjunta amb el projecte d'obres, en una resolució que es pronuncie alhora tant sobre les obres com sobre l'activitat.  
Finalment, la referida resolució, de 25 de febrer de 2020, ha sigut atorgada sense perjudici de tercers.  
A la vista de la instrucció duta a terme, en la qual s'ha tractat de garantir que tant l'empresa promotora de la infraestructura elèctrica com les parts afectades pel projecte pogueren ser oïdes, i aportar la informació que consideraren rellevants als seus propòsits, drets i interessos, una vegada realitzat el tràmit d'audiència, correspon valorar totes les al·legacions i arguments incorporats al procediment. Sobre aquest tema ha d'assenyalar-se que:  
- Respecte a la ubicació en la parcel·la de referència cadastral 94757R838392257668FG (de 2.200.118 m²), concretament en la subparcel·la ac (de 154.695 m²), que amb caràcter principal ha sigut sol·licitat per Mula & Tarancón Explotaciones Agrícolas, SL, per primera vegada en el procediment a què es refereix aquesta resolució en el tràmit d'audiència, és a dir, una vegada s'havia instruït i substanciat, ha de descartar-se perquè:  
· Considerar-la en aquest moment (pel que s'ha dit, pràcticament extemporània), suposaria una nova i completa instrucció, intrínsecament complexa (l'actual porta en tramitació des de 2017), que retardaria de manera injustificada la posada en servei d'una infraestructura que estava prevista per a 2018 en l'actual «Planificació energètica. Pla de desenvolupament de la xarxa de transport d'energia elèctrica 2015-2020», planificació que té caràcter vinculant, i que està, a més, en l'últim any del període sexennal que abasta.  
· A més, es troba en una zona que ja va ser descartada en l'estudi d'impacte ambiental per trobar-se en l'àmbit de Xarxa Natura 2000 que fa inviable mediambientalment la ubicació d'una instal·lació de transport.  
- Quant al canvi d'ubicació, subsidiària respecte a l'anterior, segons l'última petició realitzada per la referida mercantil, des de la parcel·la núm. 199 en la qual està plantejat el projecte a la parcel·la confrontant núm. 201 que ofereix l'al·legant per ser de la seua propietat, ha de descartar-se igualment perquè:  
· La plataforma de la subestació no hi cap completament tenint en compte la seua grandària i la separació requerida a la carretera CV-811, suposaria una afecció de 2.789,03 m² a la parcel·la núm. 202 d'un nou propietari que fins hui no ha comparegut en el procediment, la qual cosa continuaria introduint més demores en la data de posada en servei, actualment superada, com s'ha indicat.  
· Aquesta ubicació no deixa espai a futures ampliacions de la subestació ni a la connexió de futures línies de transport, de fet el projecte ha previst espai de reserva per a tres posicions de transport, dues d'elles per a línies futures que escometran la subestació. Cal tindre en compte que les instal·lacions elèctriques de tensions elevades, com són les de transport (fins i tot les de distribució objecte d'una altra resolució íntimament vinculada a la present, i afectada per les mateixes al·legacions) porten innates certa complexitat i condicionants constructius, que suposen afeccions i distàncies de seguretat que han de respectar-se, i que no sols depenen de la superfície de les parcel·les on se situen.  
  
En definitiva, existeixen també raons temporals i d'índole tècnica per a rebutjar aquesta opció.  
- D'altra banda, cal tindre en compte que en l'estudi d'impacte ambiental es van tindre en compte diferents opcions per a la ubicació de la subestació (punt 6.1.3 del document ambiental), i es conclou que havia d'implantar-se el més a prop possible a la traça de la línia elèctrica de 220 kV d'entrada-eixida des de la L/Beneixama-Novelda i dins de la zona ja avaluada favorablement amb anterioritat, concretant-se en l'informe d'impacte ambiental, de 22 de març de 2019, de la Direcció General del Medi Natural i Avaluació Ambiental, que d'entre les referides les alternatives analitzades, s'optava per situar l'ES Castalla en la zona central de l'àmbit d'estudi, va ser seleccionada la parcel·la 199 del polígon 1 del terme municipal de Castalla, de grans dimensions i ús agrícola, i es va ajustar la seua situació per a evitar els riscos naturals que podrien generar efectes negatius, així com mantindre's fora de la delimitació de la Xarxa Natura 2000.  
És a dir, la ubicació projectada en la parcel·la núm. 199, no va ser triada de manera aleatòria ni discrecional, sinó com a resultat d'un procés raonat i d'anàlisi de la seua viabilitat territorial, mediambiental i energètic, malgrat això que la implantació d'aquesta mena d'infraestructures d'interés econòmic general supose, comunament, l'afecció de drets de terceres persones, públiques i/o particulars, que naturalment hauran de ser objecte de compensació i indemnització justa en cas de no arribar a acords les parts a través del corresponent procediment previst en la Llei d'expropiació forçosa.  
- Finalment, cal tindre en compte que l'Ajuntament de Castalla, el 2 de maig de 2018, a consulta d'aquesta administració, va evacuar informe en què indicava que no existia cap inconvenient en relació amb l'adaptació del projecte de la nova subestació ST Castalla 220/132 kV, a situar en la parcel·la núm. 199 del polígon 1 de Castalla, al seu planejament urbanístic. Cal assenyalar que l'informe esmentat es va emetre en relació amb l'article 75.1 de la Llei 16/2003, de 17 de desembre, de mesures fiscals, de gestió administrativa i financera, i d'organització de la Generalitat Valenciana i que conforme al punt 3 d'aquest article, segons la redacció introduïda per l'article 72 de la Llei 16/2008, de 22 de desembre, l'emissió d'aquest informe municipal suposa que la construcció de la instal·lació de transport interessada no queda sotmesa a llicència urbanística o a qualsevol altre acte de control preventiu municipal. En definitiva, l'Ajuntament de Castalla en informar el projecte de la instal·lació dins del procediment d'autorització administrativa energètica va tindre accés a l'emplaçament de la subestació, dimensions, etc., i va assumir i donat el vistiplau amb això a totes les qüestions, que en altres supòsits diferents, haurien sigut objecte de control municipal i/o llicència urbanística posterior, però que queden suprimits per ministeri de la llei en integrar-se en el dit informe.  
Cal afegir també que aquest informe va ser emés per l'Ajuntament de Castalla amb anterioritat, tant a l'atorgament de la llicència d'obres, de 25 de febrer de 2020, aportada a l'expedient per l'al·legant, Mula & Tarancón Explotaciones Agrícolas, SL, el passat 26 de maig de 2020, com a la mateixa sol·licitud feta per aquest, atesa la novació que es va produir quan la sol·licitud inicial va ser denegada per la corporació local a la vista dels informes desfavorables emesos per la conselleria competent en agricultura. De manera que també des de la prelació temporal d'actes emesos per la corporació local el plàcet administratiu d'aquesta a l'emplaçament de la subestació projectada va tindre lloc abans en cas que hi haguera una incompatibilitat entre les actuacions proposades sobre la parcel·la núm. 199 del polígon 1 de Castalla.  
  
Atés que aquesta llicència d'obres de la nau agrícola, malgrat la condicionalitat que conté a altres autoritzacions i informes, es va emetre, com aquesta indica expressament, sense perjudici de tercers, ha d'entendre's que des del punt de vista urbanístic i edificatori aquesta actuació és compatible amb la ubicació en la mateixa parcel·la de la subestació, ja que, com acaba d'indicar-se, sobre l'emplaçament d'aquesta ja havia emés abans informe en sentit favorable el mateix ajuntament, d'acord amb l'art. 75.3, i més tenint en compte el que disposa l'art. 5 Llei 24/2013, de 26 de desembre, del sector elèctric quant a la coordinació urbanística respecte a la xarxa de transport d'electricitat, tipologia en la qual s'enquadren les instal·lacions objecte de la present resolució.  
Per tant, quant a eventuals limitacions o condicionants que pogueren ser necessàries imposar o respectar entre les construccions i edificacions associades a tots dos projectes (la subestació elèctrica i la nau agrícola), són qüestions de competència municipal, corresponent a matèries de naturalesa i detall urbanística i/o edificatòria, que van més enllà de les que les autoritzacions administratives energètiques previstes en la Llei del sector elèctric, i en les quals per això aquesta resolució no ha d'entrar.  
En relació amb el pronunciament ambiental, consta en l'expedient còpia de l'informe d'impacte ambiental de data 22 de març de 2019 (expedient 113/5316-REC), de la Direcció General de Medi Natural i d'Avaluació Ambiental, publicat en el DOGV núm. 8553 de data 22 de maig de 2019, en la qual s'estima que les modificacions introduïdes en els projectes de nova subestació elèctrica ES Castalla 220/132 kV, promogut per Red Eléctrica de España, SAU, i Iberdrola Distribución Eléctrica, SAU, de L/220 kV, DC, de E/S en l'ES Castalla des de la L/Beneixama-Novelda, promogut per Red Eléctrica de España, SAU, i de L/132 kV, DC, de E/S en l'ES Castalla des de la L/Ibi-Villena, promogut per Iberdrola Distribución Eléctrica, SAU, per a la millora del subministrament elèctric en La Foia de Castalla, no tenen efectes significatius sobre el medi ambient, sempre que s'ajusten a les previsions dels seus respectius projectes i del document ambiental, als termes i condicionants del present informe, i sense perjudici de l'obtenció prèvia de les autoritzacions sectorials que li siguen aplicable.  
Amb data 12 de juliol de 2018, la Direcció General de Política Energètica i Mines (DGPEM), del Ministeri per a la Transició Ecològica, va emetre informe favorable sol·licitat per aquesta direcció general a fi de consignar les possibles afeccions de la projectada instal·lació als plans de desenvolupament de la xarxa, a la gestió tècnica del sistema i al règim econòmic regulat en la vigent normativa elèctrica, als efectes previstos en l'article 35.2 de la Llei 24/2013, de 26 de desembre, del sector elèctric, l'article 114 del Reial decret 1955/2000, i de conformitat amb el Decret 88/2005, de 29 d'abril.  
Conforme al que es disposa en referit informe de la DGPEM 12 de juliol de 2018, les instal·lacions objecte de la present resolució van ser incloses en el Pla d'inversió anual (2018) i triennal (2018-2020), sobre el qual va emtre informe favorable aquest centre directiu el 13 de juliol de 2017, amb el projecte de codi J-9551-S3304, denominació «ES/ Castalla 220 220 kV», i amb l'abast següent i inversió a retribuir:  
· 4 posiciones tipus AIS 40 ca (codi d'instal·lació 015-05357-SB) i volum previst d'inversió retribuïble (VPI) de 3.044.115 euros.  
· 2 posicions de reserva, sense equipar, prevista per a interruptors tipus AIS 40 ca (codi d'instal·lació 015-06572-SB) i volum previst d'inversió retribuïble (VPI) de 509.890 euros.  
A causa dels retards patits, com a conseqüència del desdoblament de la subestació inicial, aquestes instal·lacions van haver de ser incloses en els plans d'inversions anual i triennal posteriors presentats, sent l'últim que li consta a aquest centre directiu, el pla anual de 2020, en el qual la posada en servei es preveu per a novembre de 2020, i s'han modificat els VPI retribuïble i el codi de projecte de les posicions dotades d'interruptor de la forma següent:  
· 4 posiciones tipus AIS 40 ca (codi d'instal·lació 015-13910-SB) i volum previst d'inversió retribuïble (VPI) de 3.022.703,36 eurps sent el volum d'inversió sense factor de retard de 2.769.608,00 euros.  
· 2 posicions de reserva, sense equipar, prevista per a interruptors tipus AIS 40 ca (codi d'instal·lació 015-06679-SB) i volum previst d'inversió retribuïble (VPI) de 509.890,82 euros, sent el volum d'inversió sense factor de retard de 463.909,34 euros.  
Respecte a la necessitat d'aquesta instal·lació, com a requisit previ a justificar pel sol·licitant i avaluar per l'òrgan competent per a la seua autorització, cal indicar que en tractar-se d'una instal·lació de la xarxa de transport aquesta està inclosa en l'annex I.1 (pàg. 46) de la «Planificació energètica. Pla de desenvolupament de la xarxa de transport d'energia elèctrica 2015-2020», de caràcter vinculant, sent la seua motivació el suport a la distribució, i prevista la seua data de posada en servei en 2018.  
Ha de considerar-se que la instal·lació de transport sol·licitada no genera incidències negatives en el Sistema, havent de remetre's al pronunciament favorable de l'informe, de 12 de juliol de 2018, de la Direcció General de Política Energètica i Mines, en el qual, entre altres aspectes, s'avalua les possibles afeccions de la instal·lació als plans de desenvolupament de la xarxa i a la gestió tècnica del sistema.  
Consta en l'expedient informe favorable del Servei Territorial d'Indústria i Energia d'Alacant, òrgan encarregat de la instrucció de l'expedient ATASCT/2017/102/03, i proposta de resolució de la Subdirecció General d'Energia i Mines adscrita a aquest centre directiu.  
  
  
Fonaments de dret  
La instrucció i resolució del present procediment administratiu correspon a la Generalitat, per estar la instal·lació elèctrica objecte del procediment radicada íntegrament en territori de la Comunitat Valenciana, i no estar enquadrada en les previstes en l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
D'acord amb el que es disposa en l'article 4.1.a i el punt 2 de la disposició addicional primera del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, concordat amb l'article 12 del Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i de conformitat amb el títol VIII del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, correspon a la Direcció General d'Indústria, Energia i Mines d'aquest departament la resolució del present procediment.  
D'acord amb l'article 34.1 de la Llei 24/2013, de 26 de desembre, del sector elèctric, la instal·lació elèctrica objecte de sol·licitud constitueix part de la xarxa de transport secundari d'energia elèctrica.  
D'acord amb el que es disposa en l'article 53.4 de la Llei 24/2013, de 26 de desembre, del sector elèctric, l'article 121 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica i l'article 8 del Decret 88/2005, de 29 d'abril, sense perjudici de l'exempció que contempla aquest últim per a les empreses que estiguen exercint l'activitat de transport, els sol·licitants d'autoritzacions d'instal·lacions de transport d'energia elèctrica han d'acreditar la seua capacitat legal, tècnica i economicofinancera exigible per a la realització de cadascun dels projectes que presenten.  
D'acord amb els articles 35 i 53 de la Llei 24/2013, de 26 de desembre, del sector elèctric, i l'article 7.1.a i b del Decret 88/2005, de 29 d'abril, la construcció d'instal·lacions elèctriques pertanyents a la xarxa de transport requereix autorització administrativa prèvia i autorització administrativa de construcció (conforme a la nova terminologia introduïda per la citada Llei 24/2013).  
D'acord amb l'article 35.2 de la Llei 24/2013, de 26 de desembre, l'article 114 del Reial decret 1955/2000, d'1 de desembre, i l'article 9.6 del Decret 88/2005, de 29 d'abril, la present instal·lació requereix la sol·licitud d'informe previ a l'Administració general de l'Estat (actualment a la Direcció General de Política Energètica i Mines del Ministeri per a la Transició Ecològica i el Repte Demogràfic), en el qual aquesta consignarà les possibles afeccions de la projectada instal·lació als plans de desenvolupament de la xarxa (els actuals aprovats per l'Acord del Consell de Ministres, de 16 d'octubre de 2015, publicat mitjançant l'Ordre IET/2209/2015, de 21 d'octubre, per la qual es publica l'Acord del Consell de Ministres de 16 d'octubre de 2015, pel qual s'aprova el document de Planificació energètica. Pla de desenvolupament de la xarxa de transport d'energia elèctrica 2015-2020, BOE núm. 254, de 23.10.2015), a la gestió tècnica del sistema i al règim econòmic regulats en la llei esmentada. Aquest informe haurà de tindre's en compte en l'atorgament de l'autorització.  
De conformitat amb l'article 7.2.c de la Llei 21/2013, de 9 de desembre, d'avaluació ambiental, s'estableix que no serà objecte d'una avaluació d'impacte ambiental simplificada, les modificacions de les característiques d'un projecte consignat en l'annex I o en l'annex II, diferents de les modificacions descrites en l'article 7.1.c ja autoritzats, executats o en procés d'execució, quan valorades per l'òrgan ambiental competent, no tinguen efectes adversos significatius sobre el medi ambient, conforme als criteris de valoració definits en l'article 7.2.c esmentat.  
Per ser el present procediment relatiu a l'autorització administrativa d'una subestació de transformació elèctrica amb alguna de les tensions igual o superior a 132 kV, declarada en concret d'utilitat pública, d'acord amb l'article 73 de la Llei 16/2003, de 17 de desembre, de mesures fiscals, de gestió administrativa i financera, i d'organització de la Generalitat Valenciana, és aplicable el capítol XX «De les infraestructures del sector energètic» d'aquesta norma legal.  
  
Conforme al que es disposa en l'article 75 de la Llei 16/2003, de 17 de desembre, de mesures fiscals, de gestió administrativa i financera, i d'organització de la Generalitat Valenciana, i l'article 72 de la Llei 16/2008, de 22 de desembre, de mesures fiscals, de gestió administrativa i financera, i d'organització de la Generalitat, la instal·lació objecte de la present autorització, requerirà sol·licitar informe a l'administració urbanística competent sobre l'adaptació de la instal·lació al planejament urbanístic que resulte d'aplicació.  
D'acord amb l'incís a de l'article 3 del Decret 88/2005, de 29 d'abril, la instal·lació està classificada dins del grup primer, per estar emplaçada dins d'una subestació de transformació amb tensió en algun dels seus costats igual o superior a 36 kV.  
Per a les sol·licituds d'autorització administrativa prèvia i autorització administrativa de construcció és aplicable el capítol II del Decret 88/2005, de 29 d'abril, per estar classificada la instal·lació elèctrica objecte del present procediment dins del grup primer.  
D'acord amb l'apartat 2.A.4) de l'article 5 del Decret 88/2005, de 29 de novembre, en la sol·licitud d'autorització administrativa prèvia ha de justificar-se la necessitat de la instal·lació i que aquesta no genera incidències negatives en el sistema.  
D'acord amb el que s'estableix en l'article 130.1 del Reial decret 1955/2000, d'1 de desembre, els projectes d'execució d'instal·lacions elèctriques sotmesos a aprovació hauran d'elaborar-se conforme als reglaments tècnics en la matèria, en aquest cas, el Reial decret 337/2014, de 9 de maig, pel qual s'aproven el Reglament sobre condicions tècniques i garanties de seguretat en instal·lacions elèctriques d'alta tensió i les seues instruccions tècniques complementàries.  
D'acord amb l'article 54 de la Llei 24/2013, de 26 de desembre, les instal·lacions de transport d'energia elèctrica es declaren, amb caràcter general, d'utilitat pública, a l'efecte d'expropiació forçosa dels béns i drets necessaris per al seu establiment i de la imposició i exercici de la servitud de pas. Conforme a l'article 55.1 d'aquesta norma legal, les empreses interessades poden sol·licitar el reconeixement, en concret, de la utilitat pública de les seues instal·lacions, per a això han d'incloure una relació concreta i individualitzada dels béns o drets que consideren de necessària expropiació.  
Per a la sol·licitud de declaració d'utilitat pública, en concret, de la instal·lació a executar són aplicables el procediment i les disposicions contingudes en el capítol V del títol VII del Reial decret 1955/2000, d'1 de desembre, segons preveu la disposició addicional primera del Decret 88/2005, de 29 d'abril.  
En consideració de l'anterior, complits els requisits i els procediments legals i reglamentaris establits en la legislació vigent aplicables, resolc:  
  
Primer  
Atorgar autorització administrativa prèvia a Red Eléctrica de España, SA Unipersonal, entesa com el dret a realitzar la s instal·lacions de transport associades a la nova subestació transformadora 220/132 kV, denominada ST Castalla, objecte de l'expedient de referència ATASCT/2017/102/03, a situar en la parcel·la 199, del polígon 1, del terme municipal de Castalla, província d'Alacant, amb l'abast que es detalla a continuació:  
Emplaçament:  
- municipi (província): Castalla (Alacant)  
- referència cadastral parcel·la: 93086M313171095204AK   
- superfície cadastral de la parcel·la: 147.162 m².  
- superfície requerida per la subestació: 22.220,20 m².  
- coordenades UTM fus 30 DÀTUM, ETRS89: G:388.284 X:4.274.392  
Instal·lacions i equips:  
- Un sistema elèctric de 220 kV en instal·lació d'intempèrie convencional i aïllament en hexaflorur de sofre (SF6), en configuració de doble barra (DB) amb acoblament transversal, compost per:  
· Dos (2) posicions de línia equipada amb interruptor de 40 ca d'intensitat de curtcircuit (L/ Beneixama i L/ Novelda).  
· Una (1) posició d'autotransformador de potència equipada amb interruptor de 40 ca d'intensitat de curtcircuit, per al AT-1.  
· Una (1) posició d'acoblament transversal de barres equipada amb interruptor de 40 ca d'intensitat de curtcircuit.  
· Dos (2) sistemes de mesura de tensió en barres sense interruptor.  
· Espai de reserva per a una (1) posició futura de transformador de potència sense equipar.  
· Espai de reserva per a dues (2) posicions futures de línia sense equipar.  
Ha d'assenyalar-se que malgrat que s'atorgue la seua autorització administrativa prèvia, de conformitat amb el que s'estableix en l'informe vinculant de la DGPEM del llavors Ministeri per a la Transició Ecològica, de 12 de juliol de 2018, només dues d'aquestes tres posicions de reserva podran ser retribuïdes pel sistema, ja que no s'ha inclòs la tercera en l'últim Pla d'inversió anual (2020) corresponent a la data de posada en servei d'aquesta, com tampoc es va incloure en cap dels anteriors (anys 2018 i 2019).  
- Una (1) caseta de serveis auxiliars (CSA-2) prefabricada de formigó d'una sola planta, per a proporcionar el subministrament elèctric als equips i serveis propis associats al Sistema de Transport d'Energia Elèctrica, i que constarà en el seu interior amb:  
· Un (1) transformador trifàsic de serveis auxiliars (denominat TSA-2) de tipus sec (resina) d'interior, de 250 kVA de potència i relació de transformació 20/0,42-0,24 kV, amb grup de connexió Dyn 11, i refrigeració ONAN.  
· Una (1) posició de remunta sense interruptor.  
· Un (1) sistema de mesura sense interruptor.  
· Una (1) posició de protecció de transformador de serveis auxiliars, equipada amb interruptor-fusible.  
· Una (1) caixa de seccionament.  
L'alimentació elèctrica a l'esmentada caseta de serveis auxiliars es realitzarà des d'una línia aèria de 20 kV externa a la subestació, titularitat d'Iberdrola Distribución Eléctrica, SAU (actualment I-DE Redes Eléctricas Inteligentes, SA Unipersonal), mitjançant un suport de transició aeri-subterrani amb seccionament a col·locar a l'interior de la subestació, i tram subterrani fins a la posició de remunta. Aquesta línia forma part d'un altre expedient administratiu diferent d'aquest.  
  
- Un (1) grup electrogen d'intempèrie com a alimentació de reserva, amb una potència de 200 kVA.  
- Un (1) edifici de control prefabricat de formigó d'una sola planta destinat a albergar-hi les sales de control, comunicacions i serveis auxiliars, així com zona de magatzem, arxiu, i condícia i vestuari.  
- Dues (2) casetes de relés (CR-21 i CR-22) prefabricades de formigó d'una sola planta, que albergaran els bastidors de relés de les posicions, els armaris de fibra òptica, els auxiliars i la protecció diferencial de barres.  
- Una (1) caseta de bombes prefabricada de formigó d'una sola planta, que albergarà el grup de pressió de la instal·lació de sanejament i proveïment d'aigua de la subestació.  
Es fa constar que d'acord amb el pressupost material d'execució total que consta en el projecte de les instal·lacions objecte de la present autorització, el seu cost és de dos milions sis-cents noranta-quatre mil huit-cents quatre euros amb quaranta-nou cèntims (2.694.804,49 ?), mentre que d'acord amb l'últim Pla d'inversió presentat per REE, corresponent a 2020, les quatre (4) posicions amb interruptor autoritzades per la present resolució suposen segons un volum d'inversió de dos milions set-cents seixanta-nou mil sis-cents huit euros (2.769.608,00 ?), i les dues (2) de les posicions de reserva (i no equipades amb interruptor) autoritzades suposen un volum d'inversió de quatre-cents seixanta-tres mil nou-cents nou euros amb trenta-quatre cèntims (463.909,34 ?), això és, un volum global d'inversió de tres milions dos-cents trenta-tres mil cinc-cents dèsset euros amb trenta-quatre cèntims (3.233.517,34 ?), és a dir, un 20 % superior.  
  
De conformitat amb l'últim paràgraf de l'article 53.6 de la Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, aquesta autorització s'atorga, sense perjudici de les concessions, autoritzacions, llicències i permisos, tant públics com privats, que haja d'obtindre Red Eléctrica de España, SA Unipersonal, d'acord amb altres disposicions que resulten aplicables, i especialment les relatives a l'ordenació del territori i al medi ambient.  
  
El titular de la present autorització estarà subjecte a les condicions d'ordre mediambiental establides en l'informe d'impacte ambiental, de data 22 de març de 2019 (expedient 113/0023-FLE), de la Direcció General de Medi Natural i d'Avaluació Ambiental, i en la Declaració d'Impacte Ambiental del projecte de línia elèctrica de 220 kV (expedient 113/2434-ORW), emesa per la Resolució de 31 de gener de 2012, del director general d'Avaluació Ambiental i Territorial, publicades respectivament en el DOGV núm. 8553 de data 22.05.2019 i en el DOGV núm. 7884 de data 29.09.2016, que s'integren en la present resolució per remissió a aquestes per a evitar la seua reproducció i atesa la seua publicitat en els diaris oficials esmentats.  
El titular de la present autorització tindrà els drets, deures i obligacions recollits en el títol VI de la Llei 24/2013, de 26 de desembre, del sector elèctric i el seu desplegament reglamentari. En tot cas, Red Eléctrica de España, SA Unipersonal, haurà d'observar els preceptes, mesures i condicions que s'establisquen en la legislació aplicable a cada moment a l'activitat de distribució d'energia elèctrica.  
L'incompliment de les condicions i requisits establits en la present autorització o la variació substancial dels pressupostos que han determinat el seu atorgament podran donar lloc a la seua revocació.  
  
Segon  
Atorgar autorització administrativa de construcció del projecte tècnic d'execució, de data 22 de desembre de 2017, redactat per persona tècnica titulada competent i acompanyat de la declaració responsable d'aquesta, presentat per a la construcció de la instal·lació descrita en el punt primer d'aquesta resolució, que habilita Red Eléctrica de España, SA Unipersonal, a la construcció de la instal·lació interessada complint els requisits tècnics exigibles i d'acord amb les condicions següents:  
  
1. La instal·lació elèctrica haurà d'executar-se segons el projecte presentat i amb els condicionats tècnics establits per les administracions, organismes i empreses de servei públic o d'interés general afectats per la present instal·lació i que han sigut acceptats pel titular d'aquesta. En cas que calga introduir modificacions respecte de la documentació presentada i autoritzada, el titular de la present resolució haurà de sol·licitar prèviament a aquesta direcció general la corresponent autorització.  
  
2. La instal·lació a executar complirà, en tot cas, el que s'estableix en el Reial decret 337/2014, de 9 de maig, pel qual s'aproven el Reglament sobre condicions tècniques i garanties de seguretat en instal·lacions elèctriques d'alta tensió i les seues instruccions tècniques complementàries, així com en el Reial decret 223/2008, de 15 de febrer, pel qual s'aprova el Reglament sobre condicions tècniques i garanties de seguretat en línies elèctriques d'alta tensió i les seues instruccions tècniques complementàries ITC-LAT 01 a 09.  
3. El titular de la present autorització estarà subjecte a les condicions d'ordre mediambiental establides en l'informe d'impacte ambiental de data 22 de març de 2019 (expedient 113/0228-GGC), de la Direcció General de Medi Natural i d'Avaluació Ambiental, i en la declaració d'impacte ambiental del projecte de línia elèctrica de 220 kV (expedient 113/1542-JJZ), emesa per la Resolució de 31 de gener de 2012, del director general d'Avaluació Ambiental i Territorial, publicades respectivament en el DOGV núm. 8553 de data 22.05.2019 i en el DOGV núm. 7884 de data 29.09.2016, als quals ens remetem.  
  
4. El termini d'execució de la instal·lació serà de díhuit (18) mesos des de l'endemà de la notificació, i haurà de ser coordinada amb la construcció de la línia elèctrica de tensió nominal 220 kV d'entrada/eixida en la ST Castalla des de la línia 220 kV Beneixama - Novelda, de manera que puga produir-se de manera racional i òptima per al sistema elèctric la posada en servei efectiva de totes dues instal·lacions. No obstant això, amb anterioritat a la seua finalització, podrà sol·licitar-se una ampliació concreta d'aquest mitjançant sol·licitud motivada davant aquest òrgan directiu, acompanyant a aquest efecte la documentació justificativa de la demora i el cronograma de treballs previstos per al nou termini sol·licitat.  
5. El titular de la present resolució estarà obligat a comunicar per escrit amb l'adequada diligència les incidències dignes d'esment que es produïsquen durant l'execució, tant a aquesta direcció general com al Servei Territorial d'Indústria i Energia d'Alacant.  
6. Així mateix, el titular de la present resolució estarà obligat a complir els deures i obligacions derivats de la legislació de prevenció de riscos laborals vigent durant la construcció.  
7. Sense perjudici del que preveu l'article 12.4 del Decret 88/2005, de 29 d'abril, personal tècnic en la matèria adscrit a aquesta direcció general o del Servei Territorial d'Indústria i Energia podrà realitzar les comprovacions i les proves que consideren necessàries durant les obres i quan finalitzen aquestes en relació amb l'adequació d'aquesta a la documentació tècnica presentada i al compliment de la legislació vigent i de les condicions d'aquesta resolució.  
8. Finalitzades les obres de construcció de la instal·lació, Red Eléctrica de España, SA Unipersonal, en el termini màxim de deu dies hàbils ho comunicarà al Servei Territorial d'Indústria i Energia d'Alacant a l'efecte de la sol·licitud de l'autorització d'explotació prevista en l'article 12 del Decret 88/2005, de 29 d'abril. Amb aquesta comunicació s'acompanyarà un certificat de direcció i final d'obra, subscrit per persona facultativa competent, que acredite que és conforme als reglaments tècnics en la matèria, segons s'estableix en la normativa vigent per als projectes d'instal·lacions elèctriques i igualment respecte a la present autorització administrativa i autorització de construcció del projecte d'execució. Quan l'esmentat certificat de direcció i final d'obra no estiga visat pel corresponent col·legi professional, s'acompanyarà de l'oportuna declaració responsable conforme al que s'indica en la Resolució de 22 d'octubre de 2010, de la Direcció General d'Energia, publicada en el DOGV núm. 6389 de data 3 de novembre de 2010.  
  
9. Una vegada atorgada l'autorització d'explotació de la instal·lació interessada en el present procediment, en el termini màxim de 10 dies, el Servei Territorial d'Indústria i Energia d'Alacant ho comunicarà a aquesta direcció general, així com a l'òrgan ambiental a l'efecte de l'article 18.2 del Reial decret legislatiu 1/2008, d'11 de gener, en nom d'aquesta direcció general com a òrgan substantiu.  
10. Aquesta direcció general, amb el tràmit previ del procediment oportú, deixarà sense efecte la present autorització en qualsevol moment en què observe l'incompliment o inobservança de les condicions imposades en aquesta.  
  
Tercer   
Declarar, en concret, la utilitat pública per a l'establiment de la subestació elèctrica de transport autoritzada en el punt primer de la present resolució, que es concreta en una afecció a les finques particulars, incloses en la relació de l'annex I de la present resolució, amb l'abast i els efectes previstos en el títol IX de la Llei 24/2013, de 26 de desembre, del sector elèctric, i de les Seccions 2a i 3a del capítol V del títol VII del Reial decret 1955/2000.  
Aquesta declaració porta implícita, en tot cas, la necessitat d'ocupació dels béns o d'adquisició dels drets afectats i implicarà la urgent ocupació a l'efecte de l'article 52 de la Llei, de 16 de desembre de 1954, sobre expropiació forçosa, Red Eléctrica de España, SA Unipersonal, adquirirà la condició de beneficiari en l'expedient expropiatori, en la part corresponent al parc de transport.  
  
Igualment, porta implícita l'autorització per a l'establiment o pas de la instal·lació elèctrica sobre terrenys de domini, ús o servei públic o patrimonials de l'Estat, o de les comunitats autònomes, o d'ús públic, propis o comunals de la província o municipi, obres i serveis d'aquests i zones de servitud pública.  
  
Quart  
Deixar sense efecte la Resolució de 18 de gener de 2012, de la llavors Direcció General d'Energia, per la qual s'atorga a Red Eléctrica de España, SAU, autorització administrativa per a la nova subestació transformadora de 220/132/20 kV denominada ST Castalla, en la part corresponent a la xarxa de transport d'energia elèctrica, situada en el terme municipal de Castalla, província d'Alacant, s'aprova el projecte tècnic d'execució i es declara, en concret la seua utilitat pública, publicada en el DOGV núm. 6765 / 02.05.2012.(Expedient ATASCT/2009/503/03), en considerar-se incompatible amb la present resolució perquè el contrari suposaria una doble autorització sobre una única instal·lació planificada en l'Acord del Consell de Ministres, de 16 d'octubre de 2015, pel qual s'aprova el document de Planificació Energètica. Pla de Desenvolupament de la Xarxa de Transport d'Energia Elèctrica 2015-2020, atés que encara que la citada resolució és de 2012, l'actual Planificació va fer seua el que va recollir la Planificació 2008-2012.  
  
  
Cinqué  
Ordenar:  
- La publicació de la present resolució en el Diari Oficial de la Generalitat Valenciana i en el Butlletí Oficial de la Província d'Alacant.  
  
- La publicació de la present resolució en el Boletín Oficial del Estado, a l'efecte de notificació de la present resolució, quan els interessats siguen desconeguts, s'ignore el lloc de la notificació o bé, intentada aquesta, no s'haguera pogut practicar, tot això d'acord amb el que determina l'article 44 de la Llei 39/2015, d'1 d'octubre, del procediment administratiu comú de les administracions públiques.  
  
- La notificació de la present resolució a Red Eléctrica de España, SA Unipersonal, a l'Ajuntament de Castalla, a la mercantil Mula & Tarancón Explotaciones Agrícolas, SL, a totes les administracions o organismes públics i empreses del servei públic o serveis d'interés general que han intervingut, o pogut intervindre, en el procediment d'autorització, les que han emés, o hagueren d'emetre, condicionat tècnic al projecte d'execució, i les que van informar, o hagueren d'informar, durant la tramitació de la declaració, en concret, de la utilitat pública als titulars de béns i drets afectats, així com als restants interessats en l'expedient, segons es preveu en l'article 52 de la Llei, de 16 de desembre de 1954, d'expropiació forçosa.  
  
- Traslladar la present resolució a la Direcció General de Política Energètica i Mines, del Ministeri per a la Transició Ecològica i el Repte Demogràfic, i a la Comissió Nacional dels Mercats i la Competència.  
  
Tot això de conformitat amb el que es disposa en els articles 10 i 11.3 del Decret 88/2005, de 29 d'abril, del Consell de la Generalitat, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, i en l'article 148.2 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
  
Contra la present resolució, que no posa fi a la via administrativa, podrà interposar-se recurs d'alçada davant de la Secretaria Autonòmica d'Economia Sostenible, Sectors Productius, Comerç i Consum d'aquesta conselleria en el termini d'un mes, comptat des de l'endemà de la seua notificació, d'acord amb el que s'estableix en l'article 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 11 de juny de 2020.- La directora general d'Industria, Energia i Mines: Maria Empar Martínez Bonafé.